पाएं अपने शहर की ताज़ा ख़बरें और फ्री ई-पेपरडाउनलोड करें
मुख्यमंत्री भूपेश बघेल ने गुरुवार को वीडियो कॉन्फ्रेंसिंग के माध्यम से जशपुर जिले के विभिन्न विकासखंडों में कोविड-19 संक्रमण की स्थिति, नियंत्रण के लिए की जा रही कार्रवाई, दवाई की उपलब्धता और कोरोना संक्रमण की सुरक्षा के संबंध में जानकारी ली। इस अवसर पर गृह मंत्री ताम्रध्वज साहू, राजस्व मंत्री जयसिंह अग्रवाल वर्चुअल रूप से बैठक से जुड़े रहे।
मुख्य सचिव अमिताभ जैन, अपर मुख्य सचिव सुब्रत साहू, मुख्यमंत्री के सचिव सिद्धार्थ कोमल परदेशी भी इस दौरान उपस्थित थे। बैठक में जशपुर जिले के श्वान कक्ष से एसडीएम आकांक्षा त्रिपाठी, मुख्य चिकित्सा एवं स्वास्थ्य अधिकारी पी. सुथार, तहसीलदार लक्ष्मण राठिया, एसडीओपी आरएस परिहार, डीपीएम गनपत नायक, स्वास्थ्य एवं पुलिस विभाग के अन्य अधिकारीगण एवं संबंधित जनपद कार्यालयों से सभी विकासखंड के एसडीएम, तहसीलदार, बीएमओ व थाना प्रभारी जुड़े रहे।
मुख्यमंत्री भूपेश बघेल ने विकासखंडवार सभी एसडीएम, बीएमओ थाना प्रभारियों से कोरोना संक्रमण की स्थिति, नियंत्रण के लिए किए जा रहे आवश्यक कार्रवाई, दवाइयों की उपलब्धता एवं सुरक्षा उपायों के संबंध में जानकारी ली। उन्होंने जशपुर को कोरोना संक्रमण दर में कमी लाने पर बधाई दी। उन्होंने कहा कि वर्तमान स्थिति में जहाँ दूसरे जिलों में संक्रमण दर लगातार बढ़ रहे है वही जशपुर जिले में कोरोना संक्रमण दर गिरकर 18 प्रतिशत हो गयी है। उन्होंने इस हेतु जिला प्रशासन, स्वास्थ्य एवं पुलिस विभाग सहित जनप्रतिनिधियों को बधाई एवं शुभकामनाएं दी। उन्होंने कहा कि आगे भी इसी प्रकार मिल जुल कर कार्य करना है।
जिससे संक्रमण दर में और गिरावट आए एवं रिकवरी रेट बढ़े। उन्होंने कहा कि इस लॉकडाउन का लोगो से कड़ाई से पालन करना होगा तभी कोरोना संक्रमण को नियंत्रित किया जा सकता है। इस हेतु एसडीएम, तहदीलदार, थाना प्रभारियों को समन्वय बनाकर कार्य करने के लिए निर्देशित किया। उन्होंने कहा कि आपके कंधों पर बड़ी जिम्मेदारी है। मुख्यमंत्री बघेल ने कहा कि सीमावर्ती क्षेत्रों की निगरानी आवश्यक है। बिना जांच के जिले में प्रवेश करने न दे। साथ ही ग्रामीण क्षेत्रों में भी कोई भी बाहर से आकर बिना सूचना के न रहे।
इसका विशेष ध्यान रखा जाए। सभी को नियमों का पालन करने एवं अपनी सुरक्षा के प्रति जागरूक होने से ही हम कोरोना को हराने में सफल होंगे। मुख्यमंत्री ने ग्रामीण क्षेत्र ने निजी चिकित्सकों को भी इस दौरान इलाज के लिए आने वालों का कोरोना प्रोटोकॉल के तहत उपचार करने के निर्देश दिए।
ग्रामीण क्षेत्रों में मुनादी कर लोगों को दे कोरोना की जानकारी
गृह मंत्री ताम्रध्वज साहू ने कहा कि सभी पिछले अनुभवों से सीख ले कर कार्य करें। लक्षण ग्रस्त लोगों को तत्काल दवाई प्रदान करें। गांव वालों को कोविड का पालन करने के लिए मुनादी के माध्यम से जागरूक करे। राजस्व मंत्री जयसिंह अग्रवाल ने कहा कि जिला प्रशासन स्वास्थ्य विभाग के साथ मिलकर इसी प्रकार कार्य करते रहे। सभी के प्रयासों से हम कोरोना को हराने में सफल होंगे।
एसडीएम जशपुर ने मुख्यमंत्री को जानकारी देते हुए बताया की वर्तमान में जशपुर विकासखंड में कोरोना संक्रमितों के इलाज हेतु डेडिकेटेड कोविड हॉस्पिटल सहित 4 अन्य कोविड केयर सेंटर निर्मित किए गए है। जहां कुल 414 बिस्तर उपलब्ध है जिसमे ऑक्सीजन युक्त बेड की संख्या 68 है। साथ ही अतिरिक्त कोविड केयर सेंटर भी निर्मित किये गए है। उन्होंने बताया कि होम आइसोलेशन में रह रहे मरीजों की कंट्रोल रूम के माध्यम से सतत निगरानी रखी जा रही है।
संक्रमित के संपर्क में आए लोगों का प्राथमिकता से कांटेक्ट ट्रेसिंग की जा रही है। कंटेनमेंट जोन में सभी प्रकार की गतिविधियां पूरी तरह से प्रतिबंधित हैं। ग्रामीण एवं शहरी क्षेत्र में मुनादी के माध्यम से लोगों को जागरूक करते हुए मास्क उपयोग एवं सोशल डिस्टेंसिंग के नियमों का पालन करने की लगातार समझाइश दी जा रही है।
सीएमएचओ डॉ पी सुथार ने मुख्यमंत्री भूपेश बघेल को जिले में कोरोना के बढ़ते प्रकरणों के संबंध में जानकारी देते हुए बताया कि विगत दिवस जिले में शादी विवाह के कई कार्यक्रम संपन्न हुए हैं जिसमें लोगों का आना जाना बढ़ा साथ ही प्रवासी मजदूरों के के आने के कारण भी संक्रमण में तेजी आई है। स्वास्थ्य विभाग की टीम, मितानिन आंगनबाड़ी कार्यकर्ता गांवों में लक्षण वाले लोगों को कोरोना किट दे रहे हैं। एसडीओपी परिहार ने बताया कि जशपुर के सभी सीमावर्ती इलाकों में चेकपोस्ट का निर्माण किया गया है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn